Diari Oficial de la Generalitat Valenciana


Sumari del DOGV 3928, del 30-01-2001 (2001/616)

ORDRE de 17 de gener de 2001, de la Conselleria de Benestar Social, per la qual es modifica el punt 7, de l'article 19, de l'Orde de 5 de desembre de 2000, per la qual es regulen i convoquen ajudes en matèria de serveis socials en el sector de discapacitats per a l'any 2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3928

Data del DOGV
:   30-01-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/616


Data del document
:   17-01-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda social
    * ajuda als discapacitats
    * ajuda pública
    * suport econòmic
    * servei social

ORDRE de 17 de gener de 2001, de la Conselleria de Benestar Social, per la qual es modifica el punt 7, de l'article 19, de l'Orde de 5 de desembre de 2000, per la qual es regulen i convoquen ajudes en matèria de serveis socials en el sector de discapacitats per a l'any 2001. [2001/M616]
  
L'Ordre de 5 de desembre de 2000, per la qual es regulen i convoquen ajudes en matèria de serveis socials en el sector de discapacitats per a l'any 2001, publicada en el Diari Oficial de la Generalitat Valenciana número 3.901, de 20 de desembre de 2000, regula en el capítol II, títol I, les prestacions econòmiques individualitzades, establint dues modalitats d'ajudes; unes, destinades al desenvolupament personal, i altres, destinades a l'atenció institucionalitzada, tot incloent aquestes últimes aquelles mesures de necessària aplicació quan s'hagen esgotat o resulten insuficients els recursos de caràcter individual o comunitari, per a atendre les necessitats de l'individu que requereix l'atenció especialitzada en un centre residencial del sector de discapacitats. Per a poder accedir a aquest tipus d'ajudes d'atenció institucionalitzada, l'Ordre de 5 de desembre abans esmentada, estableix com a requisit, entre altres, que la persona beneficiària siga major de 16 anys.
  
Per la seua banda, la correcció d'errors de l'Orde de 3 de febrer de 1997, de la Conselleria de Treball i Assumptes Socials, per la qual es modifica l'Orde de 9 d'abril de 1990, sobre registre, autorització i acreditació dels serveis socials de la Comunitat Valenciana, a fi d'atendre els nous serveis que s'han de prestar a malalts mentals crònics a la Comunitat Valenciana, en regular els centres específics per a malalts mentals crònics (CEEM), disposa com a requisit d'accés a aquests tindre una edat mínima de 18 anys. Amb la qual cosa, les ajudes d'atenció institucionalitzada dirigides a persones amb malaltia mental, només podrien anar dirigides a aquelles persones majors de 18 anys, perquè a la Comunitat Valenciana, només hi ha residències per a malalts mentals els usuaris de les quals siguen majors de 18 anys.
  
Atés que l'Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell, sobre registre, autorització i acreditació dels serveis socials de la comunitat valenciana, en establir en l'annex V les característiques de les residències de minusvàlids disposa que aniran dirigides a majors de 16 anys, es fa necessària una modificació dels requisits establits en l'article 16 de l'Ordre de 5 de desembre de 2000, per la qual es regulen i convoquen ajudes en matèria de serveis socials en el sector de discapacitats per a l'any 2001 a fi d'harmonitzar les normes que regulen les ajudes d'institucionalització en centres residencials i les normes que regulen el registre, l'autorització i l'acreditació dels esmentats centres.
  
Per tot això, en virtut de les competències que m'atribueixen els articles 35 i 44 de la Llei 5/1983, de 30 de novembre, de Govern Valencià, i en el Decret 138/2000, de 12 de setembre, del Consell, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Article únic
  
Modificar l'article 19 de l'Ordre de 5 de desembre de 2000, per la qual es regulen i convoquen ajudes en matèria de serveis socials en el sector de discapacitats per a l'any 2001, publicada en el DOGV número 3.901, de 20 de desembre de 2000, en el sentit que a continuació s'indica:
  
- El punt 7, de l'article 19 és redactat com s'indica:
  
«7. a) Ser major de 16 anys, en els casos d'ajudes d'institucionalització en residències de discapacitats. Només en situacions excepcionals es consideraran edats inferiors.
  
b) Ser major de 18 anys, en els casos d'ajudes destinades a la institucionalització en centres residencials de malalts mentals.»
  
Disposició final
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 17 de gener de 2001
  
El conseller de Benestar Social
  
RAFAEL BLASCO CASTANY